Investiție uriașă în vestul țării. Orașul care va cheltui 11 milioane de euro pentru 1.500 de camere video
- Cristian Raducanu
- 18 martie 2024, 18:38
Un oraș din vestul României va avea în curând cel mai performant sistem de supraveghere din țara noastră. Autoritatea pentru Digitalizarea României a aprobat investiția de 11 milioane de euro prin care autoritățile din Arad speră să îmbunătățească securitatea publică.
Orașul Arad va fi modernizat cu cel mai performant sistem de supraveghere video
Este vorba de municipiul Arad care va beneficia de cel mai performant sistem de supraveghere din țară. Un sistem format din 1.500 de camere video care vor monitoriza nonstop străzile orașului. Municipalitatea speră că odată cu punerea în funcțiune a sistemului de supraveghere să crească și securitatea publică.
Totodată, inițiatorii proiectului a au declarat că sistemul va contribui la eficientizarea traficului, prevenirea și sancționarea infracțiunilor rutiere sau creșterea eficienției operaționale. Primăria din Arad va investi 11 milioane de euro, o suma pe care o va achita în sistem leasing în trei ani.
În proiectul de investiție au fost incluse serviciile de operare și mentenanță. După trecerea perioadei de leasimg, camerele vor intra în proprietatea municipalității. În prezent, în orașul Arad sunt amplasate 84 de camere de supraveghere, amplasate în cele mai importante obiective.
Municipalitatea va investi 11 milioane de euro
"Avantajele folosirii unui sistem de inteligență artificială în CCTV (Televiziune cu circuit închis) sunt multiple: detectarea automată a comportamentelor suspecte, recunoașterea automată a obiectelor și persoanelor, analiza automată a imaginilor video, optimizarea resurselor umane, răspuns rapid la incidente.
În prezent, Aradul beneficiază de un sistem video digital în câteva din locațiile importante ale municipiului, însumând un număr de 84 camere de supraveghere monitorizate de Direcția Generală Poliția Locală Arad. Sistemul a fost achiziționat prin Programul HU-RO 2007-2013 și oferă imagini live în oraș", a declarat primarul orașului, Călin Bibarț.
Orașul Arad, supravegheat de 1.500 de camere
Proiectul a trecut de faza inițială și urmează ca studiul de fezabilitate să fie aprobat și în Consiliul Local. Dacă lucrurile vor decurge normal, în toamna acestui an, cel mai târziu în iarnă se va întocmi proiectarea, după care anul viitor va demara execuția propriu-zisă.
"Suntem la faza de studiu de fezabilitate care a fost aprobat de Autoritatea pentru Digitalizarea României. Un demers absolut necesar care verifică pe de o parte că toate echipamentele nu sunt cu o dedicație specială, pentru o anumită firmă, precum și faptul că ele au capacitatea de fi integrate în tot ce înseamnă digitalizare, nu doar în oraș ci la nivelul întregii țări.
După ce va fi aprobat SF- ul în Consiliul Local, urmează licitația pentru proiectare și execuție. Într-un parcurs normal, în toamnă și iarnă urmează să se facă proiectarea. Iar anul viitor să înceapă execuția", a adăugat edilul orașului Arad.
Arad, cel mai supravegheat oraș din țară
Camerele de supraveghere au integrate un soft de e-ticketing și telegestiune. Cu alte cuvinte au capacitatea de a raporta în timp real orice situație care apare la nivelul municipiului. Totodată, sistemul de supraveghere are capacitatea de alerta cel mai apropiat echipaj care să se poată interveni în cel mai scurt timp, potrivit Antena 3.
"Dincolo de camere care vor fi pe mai multe categorii - cele care citesc plăcuțele de înmatriculare, cele care pot da alarmă cu anumite probleme din proximitatea școlilor, cele care semnalează incendii, blocaje în trafic, etc...
Important este softul care integrează de la e-ticketing până la telegestiune. Precum și faptul că au capacitatea de a semnala în mod real orice problemă care apare la nivelul municipiului. Atenționează cel mai apropiat echipaj care s-ar putea deplasa la fața locului pentru a interveni, în cel mai scurt timp posibil.
Va fi cel mai performant sistem din România. Singurul care are capacitatea de a le integra pe toate celelalte", a declarat primarul municipiului Arad, Călin Bibarț.